**Forskrift om ordensreglar for grunnskulane i Bykle kommune.**

**§ 1. Heimel.**

Forskrift om ordensreglar for grunnskulane i Bykle kommune er fastsett av rektorane ved skulane i samsvar med kommunen sitt delegasjonreglement vedteke av kommunestyret 30.03.17 i sak 40/17 og opplæringslova §9A-10. Revideringa av ordensreglementet trer i kraft frå 01.08.19

**§ 2. Formål.**

Ordensreglane skal gje elevane føreseielege og trygge rammer i skulekvardagen. Saman med førebyggjande arbeid skal ordensreglane hjelpe til å skape eit godt skulemiljø som fremjar trivsel, helse og læringsutbytte. Ordensreglane skal hjelpe til å utvikle elevane sine sosiale dugleikar og til å byggje positive relasjonar elevane imellom og mellom elevar og tilsette.

**§ 3. Verkeområde**

Ordensreglane gjeld i skuletida og under aktivitetar utafor skuletida som skulen har ansvar for. Så langt reglane passar, gjeld dei også på skulevegen, på skulebussen, i skulefritidsordninga og i leksehjelptida. Dette gjeld også når f.eks. mobbing eller krenking skjer i fritida, men har sin bakgrunn i skulesituasjonen eller verkar inn på skulesituasjonen. Ordensreglane gjeld på skulen sitt område utanom skuletid når du f.eks. ventar på undervisning i kulturskulen.

**§ 3. Elevane sine rettar og plikter**

Som elev har du rett til:

* Eit skulemiljø som gjev deg tryggleik og sosialt tilhøyr
* Å bli høyrt i saker som gjeld ditt eige tilhøve til skulen
* Å få forklare deg før det blir teke avgjerd om reaksjonar viss du har brote ordensreglane

Som elev har du plikt til:

* Å fylgje allment aksepterte normer for oppførsel og folkeskikk
* Å fylgje ordensreglane.
* Å rette deg etter beskjedar og pålegg frå rektor, lærarane eller andre tilsette ved skulen

**§ 4. Reglar knytta til orden**

1. Møt presis til skuletimane og til andre avtalar.
2. Ha med deg alt utstyr som er nødvendig for opplæringa.
3. Gjer ferdig skulearbeidet innan dei fastsette tidsfristane.
4. Ta godt vare på skulebøker, anna undervisningsmateriell og alle eigedelar som tilhøyrer skulen.
5. Fusk på prøver eller anna innleveringsarbeid er ikkje tillate.
6. Dersom ikkje anna er bestemt, skal du vere på skuleområdet heile skuletida.
7. Hald det ryddig rundt deg.
8. Må du vere borte frå skulen, søkjer føresett om fri på førehånd. Er ikkje dette mogleg, gir du kontaktlæraren skriftleg melding frå føresett om årsaken til fråveret snarast mogleg etterpå.
9. Føresett må også gje skriftleg melding til skulen når du har vorte hindra i å gjere leksene eller må ha tilrettelegging i samband med skade eller sjukdom.
10. Følgje forventningane i Pals.

**§ 5. Reglar knytta til åtferd**

1. Vis folkeskikk, opptre høfleg og respektfullt ovafor alle andre ved skulen, for eksempel når det gjeld språkbruk og i måten du tiltalar eller omtalar andre.
2. Hald nødvendig arbeidsro i timane.
3. Hærverk, vold, mobbing, rasistiske utsagn eller handlingar og all form for krenking eller trakassering er forbode.
4. Det er ikkje lov å ha med eller bruke tobakk, snus, alkohol, andre rusmiddel eller farlege gjenstandar som kniv på skulen.
5. Skulen er mobilfri og telefon og utstyr som har tilsvarande funksjonar skal difor leverast inn ved skulestart og hentast ved skuleslutt.
6. Følgje forventningane i Pals.

**Lokale reglar ved Bykle barne- og ungdomsskule knytta til åtferd**

**§ 6 Reaksjonar**

1. Tilsnakk, timeout, merknad.
2. Samtale med kontaktlærar, rektor eller andre aktuelle tilsette.
3. Reaksjonar som er avtalt mellom lærar, føresett og elev.
4. Attsitjing.
5. Munnleg eller skriftleg melding heim.
6. Erstatte ting ein har øydelagt.
7. Inndraging av ulovlege gjenstandar.
8. Heimsending frå skuletur.
9. Bortvising frå undervisning for enkelttimar eller resten av dag for elevar på barneskulen og for inntil tre dagar for elevar på ungdomsskulen i samsvar med opplæringslova § 9A-11.

**§ 7 Sakshandsaming**

1. Eleven skal ha høve til å forklare seg munnleg før reaksjonar vert sette inn.
2. Melding om reaksjon kan vere munnleg til eleven, telefon til foreldre eller brev heim.
3. Ved meir alvorlege hendingar skal rektor skrive einskildvedtak.